b'\n_START_ARTICLE_\nJanne Laakkonen\n_START_SECTION_\nUra\n_START_PARAGRAPH_\nLaakkonen on Kuopion KalPan kasvatteja josta H\xc3\xa4meenlinnan Pallokerho nosti h\xc3\xa4net SM-liigaan. HPK:sta Laakkosen matka jatkui Ruotsin Elitserieniin Timr\xc3\xa5 IK:n riveihin. Ruotsissa h\xc3\xa4n pelasi kuusi ottelua ja palasi sielt\xc3\xa4 j\xc3\xa4lleen SM-liigaan HIFK:n joukkueeseen. Laakkonen on kunnostautunut etenkin sy\xc3\xb6tt\xc3\xa4j\xc3\xa4n\xc3\xa4: 100 sy\xc3\xb6tt\xc3\xb6\xc3\xa4 meni rikki noin 200 ottelun tuntumassa. Laakkonen pelasi HIFK:ssa kaksi kautta, jonka j\xc3\xa4lkeen palasi H\xc3\xa4meenlinnan Pallokerhoon vuoteen 2010 asti kest\xc3\xa4v\xc3\xa4ll\xc3\xa4 sopimuksella. HPK:ssa Laakkonen voitti kaudella 2009\xe2\x80\x932010 SM-liigassa hopeaa ja pudotuspelien pistep\xc3\xb6rssin. Laakkonen on voittanut SM-liigassa pronssia kausina 2001\xe2\x80\x932002, 2002\xe2\x80\x932003 ja 2004\xe2\x80\x932005._NEWLINE_Kes\xc3\xa4ll\xc3\xa4 2010 KalPa ilmoitti tehneens\xc3\xa4 Laakkosen kanssa sopimuksen kauteen 2011\xe2\x80\x932012 asti. Kev\xc3\xa4\xc3\xa4ll\xc3\xa4 2011 KalPa purki sopimuksensa Laakkosen kanssa. Sen j\xc3\xa4lkeen Laakkonen teki yksivuotisen sopimuksen HPK:n kanssa ja palasi n\xc3\xa4in j\xc3\xa4lleen H\xc3\xa4meenlinnaan._NEWLINE_Kauden 2012\xe2\x80\x932013 Laakkonen aloitti Mestis-seura LeKiss\xc3\xa4. H\xc3\xa4n pelasi siell\xc3\xa4 seitsem\xc3\xa4n ottelua ja sai marraskuun lopussa vuoden loppuun ulottuneen sopimuksen SM-liigan Ilveksen kanssa. Laakkonen j\xc3\xa4i kuitenkin ilman jatkosopimusta ja siirtyi tammikuussa 2013 Ruotsin kolmannen sarjatason IF Sundsvalliin.'